Document ID: /roh_data/filtered/fineweb-2-filterrobots_roh.jsonl.gz/32265

La vischnanca da Scuol è vegnida pertutgada en divers lieus dad urizis. Cumenzà ha tut en la val Triazza. La bova da la val Triazza aveva donnegià diversas chasas da la fracziun Pradella. En ina da quellas chasas sa chattava ina colonia da giuvenils che faschevan vacanzas. Per gronda fortuna han ins reagì a temp e nagin è vegnì blessà.
In di suenter èn stads pertutgads era ils abitants da la fracziun Scuol. La Clozza ha donnegià ierts, chamonas, prada ed era prendì cun ella in auto.
In onn pli tard
Las lavurs da restauraziun èn fatgas, ma en singuls lieus vesa ins anc fastizs da l'urizi. Sco proxim sto la vischnanca s'occupar da la segirezza. In concept è en elavuraziun. Jon Carl Stecher, il manader tecnic da la vischnanca da Scuol prevesa custs da maximal 10 milliuns francs per realisar quest concept da segirezza.